Man op N1 geskiet | Maroela Media
'n Man is Sondag in die vroeë oggendure op die N1-hoofweg in Midrand, Johannesburg, geskiet.
Russel Meiring, woordvoerder van ER24, het gesê met paramedici se aankoms op die toneel het die man se motor teen 'n versperring langs die hoofweg naby die Allendale-afrit gestaan. Die man, vermoedelik in sy 30's, het langs sy motor gesit.
"Die man het twee skietwonde in sy bors opgedoen en was in 'n ernstige toestand," het Meiring gesê. Hy kon nie bevestig of die man geskiet is terwyl hy bestuur het en of hy langs sy motor geskiet is nie. "Hy was in erge skok en kon nie vertel wat gebeur het nie. So, dit is in hierdie stadium onduidelik of hy tydens 'n rooftog geskiet is en of daar 'n ander motief was."
Die man is na 'n Johannesburgse hospitaal gehaas en 'n saak is by die polisie geopen, het Meiring gesê.